ไทยประกันคืนเงิน‘พีเอ’
ไทยประกันชีวิตเปิดกลยุทธ์ใหม่ จ่ายคืนเบี้ยประกันอุบัติเหตุ เป็นรายแรกในประเทศไทย หากลูกค้าไม่เคลม 3 ปี
19 ส.ค. 2554

ไทยประกันชีวิตเปิดกลยุทธ์ใหม่ จ่ายคืนเบี้ยประกันอุบัติเหตุ เป็นรายแรกในประเทศไทย หากลูกค้าไม่เคลม 3 ปี
เปิดมิติใหม่ ออกกรมธรรม์ประกันอุบัติเหตุ พี.เอ.รีฟันด์ ไม่เคลมตลอด 3 ปี รับเงินคืนเบี้ยประกันปีสุดท้ายรายแรก ชี้สร้างความแตกต่าง ตอบโจทย์ลูกค้าที่ไม่ต้องการจ่ายเบี้ยเสียเปล่า พร้อมให้ความคุ้มครองครอบคลุม




นายอังกูร ศรีกัลยาณบุตร ผู้อำนวยการฝ่าย สายงานส่งเสริมการตลาด บริษัท ไทยประกันชีวิต เปิดเผยว่า บริษัทได้พัฒนากรมธรรม์ประกันอุบัติเหตุส่วนบุคคล (P.A.) ขึ้นใหม่ เพื่อให้ตอบสนองความต้องการของผู้เอาประกันได้อย่างตรงจุด และให้ความคุ้มครองอุบัติเหตุอย่างครอบคลุม คุ้มค่า เป็นทางเลือกที่แตกต่าง ภายใต้แบบประกัน “ประกันอุบัติเหตุส่วนบุคคล พี.เอ.รีฟันด์” 
จุดเด่นของกรมธรรม์อยู่ที่ความแตกต่างจากประกันอุบัติเหตุทั่วไป ตรงที่มีการคืนเบี้ยประกันให้ในปีสุดท้าย หากผู้เอาประกันไม่มีการเคลมสินไหมติดต่อกัน 3 ปี โดยคุ้มครองการเสียชีวิต การสูญเสียอวัยวะ เนื่องจากอุบัติเหตุ การถูกฆาตกรรม การลอบทำร้าย รวมถึงขยายความคุ้มครองกรณีการจลาจลและการก่อการร้าย เพื่อให้สอดคล้องกับสถานการณ์ในปัจจุบันที่มีความเสี่ยงเพิ่มขึ้น 
นอกจากนั้นยังมีวงเงินค่ารักษาพยาบาล และเงินชดเชยรายได้กรณีเข้ารักษาตัวเป็นผู้ป่วยใน หรือการเข้านอนรักษาตัวในโรงพยาบาล
“ประกันอุบัติเหตุแบบเดิม ผู้เอาประกันมักจะรู้สึกเหมือนเป็นการชำระเบี้ยประกันแบบสูญเปล่า หากไม่มีการเคลมสินไหม เนื่องจากสัญญาประกันอุบัติเหตุเป็นสัญญาปีต่อปี ทำแล้วไม่ได้เงินคืน จึงได้พัฒนาแบบประกัน พี.เอ.รีฟันด์ เพื่อตอบสนองโจทย์ของลูกค้า โดยเฉพาะกลุ่มที่มีประวัติดี หากไม่มีการเคลม 3 ปีติดต่อกัน บริษัทจะคืนเบี้ยประกันในปีสุดท้ายให้ ถือเป็นการคืนกำไรให้แก่ลูกค้า” นายอังกูร กล่าว
นายอังกูร กล่าวว่า แบบประกันอุบัติเหตุส่วนบุคคล พี.เอ.รีฟันด์ ถือเป็นแบบประกันที่ให้ความคุ้มครองประกันอุบัติเหตุที่ครอบคลุม กรณีเสียชีวิต ทุพพลภาพ หรือเข้ารับการรักษาในโรงพยาบาล รวมถึงเงินชดเชยรายได้ ซึ่งเชื่อว่าจะสามารถตอบสนองความต้องการของลูกค้าได้อย่างครบถ้วน
นายเบน อาศนะเสน ประธานฝ่ายปฏิบัติการ บริษัท เอซ ไลฟ์ แอสชัวรันซ์ เปิดเผยว่า บริษัทได้ออกกรมธรรม์ประกันภัยอุบัติเหตุส่วนบุคคล “PA Festival” เพื่อนำเสนอความอุ่นใจตลอดการเดินทางท่องเที่ยวในช่วงวันหยุดตามประเพณี พร้อมรับความคุ้มครองพิเศษ นอกเหนือจากความคุ้มครองการเสียชีวิต สูญเสียอวัยวะและสายตา การทุพพลภาพถาวรสิ้นเชิง และการถูกฆาตกรรมหรือถูกทำร้ายร่างกาย โดยผู้เอาประกันภัยจะได้รับความคุ้มครองเป็น 2 เท่า กรณีเสียชีวิตจากอุบัติเหตุสาธารณะหรือกรณีเสียชีวิตจากอุบัติเหตุในวันหยุดตามประเพณีของไทย และรับความคุ้มครองเพิ่มเป็น 3 เท่า ในกรณีเสียชีวิตจากอุบัติเหตุสาธารณะซึ่งเกิดขึ้นในวันหยุดตามประเพณีของไทย รวมถึงคุ้มครองการรักษาพยาบาลจากอุบัติเหตุด้วย 
นอกจากนี้ ผู้เอาประกันภัยจะได้รับความคุ้มครอง 100% ของจำนวนเงินเอาประกันภัย กรณีเสียชีวิตจากการขับขี่หรือโดยสารรถจักรยานยนต์ ทั้งนี้เบี้ยประกันภัยของกรมธรรม์ประกันภัยอุบัติเหตุส่วนบุคคล “PA Festival” วันละ 6.03 16.44 บาท แต่ความคุ้มครองสูงสุด 3 เท่าจากจำนวนเงินเอาประกันภัย 3– 7.5 แสนบาท